Hin átján ára gamla Emma Raducanu vann sögulegan sigur á opna bandaríska meistaramótinu í tennis í gærkvöld. Raducanu, sem er 18 ára gömul vann hina 19 ára Leyluh Fernandez í úrslitaviðureigninni í tveimur settum, 6-4 og 6-3.
Raducanu er fyrsta breska konan til að vinna risamót í 44 ár, fyrst í sögunni til að vinna risamót eftir að hafa tryggt sig inn á það í gegnum úrtökumót og sú yngsta til að vinna mótið síðan Serena Williams vann það 18 ára árið 1999. Raducanu tapaði ekki setti á mótinu sem er aðeins hennar annað risamót á ferlinum. Í kvöld mætast Novak Djokovic og Daniil Medvedev í úrslitum einliðaleiks karla þar sem Djokovic gæti orðið fyrsti karlinn í 52 ár til að vinna öll risamótin á sama ári.
Breiðablik og Valur mættust í 20. umferð úrvalsdeildar karla í knattspyrnu í gærkvöld. Lokatölur urðu 3-0 fyrir Blika sem nálgast Íslandsmeistaratitilinn óðfluga og eru á toppnum með tveimur stigum meira en Víkingur í öðru sæti. Ríkjandi Íslandsmeistarar Vals eru dottnir úr titilbaráttunni og sitja eins og er í 5. sæti deildarinnar þegar tvær umferðir eru eftir. Óskar Hrafn Þorvaldsson, þjálfari Blika var strax orðinn einbeittur á næsta leik liðsins á móti FH eftir viku.
Kvennalið Vals í körfubolta vann Stjörnuna í síðustu viðureigninni í 8-liða úrslitum bikarkeppninnar í gær. Sigurinn var nokkuð öruggur 53-79 og ljóst hvaða lið mætast í undanúrslitum keppninnar á miðvikudag. Valur tekur á móti Haukum sem unnu Keflavík í gær og Fjölnir fær Njarðvík í heimsókn. Sýnt verður beint frá leikjum í 8-liða úrslitum bikarkeppni karla í körfubolta á RÚV 2 í dag. Viðureign Stjörnunnar og Grindavíkur er á dagskrá klukkan 17 og leikur Tindastóls og Keflavíkur verður sýndur klukkan 19:30